text: দৌলতদিয়ায় বন্ধ হওয়া দুই ঘাট চালু, ঈদ শেষে কর্মজীবী মানুষ ও ছোট গাড়ির চাপ – Rajbarimail দৌলতদিয়ায় বন্ধ হওয়া দুই ঘাট চালু, ঈদ শেষে কর্মজীবী মানুষ ও ছোট গাড়ির চাপ – Rajbarimail
  দৌলতদিয়ায় বন্ধ হওয়া দুই ঘাট চালু, ঈদ শেষে কর্মজীবী মানুষ ও ছোট গাড়ির চাপ
  রাজবাড়ীমেইল ডেস্কঃ পরিবারের সাথে ঈদ কাটিয়ে দক্ষিণ-পশ্চিমাঞ্চলের মানুষ রাজধানীর দিকে ছুটতে শুরু করেছে। দ্বিতীয় দিনের মতো বৃহস্পতিবার মানুষের ভিড় ছিল রাজবাড়ীর দৌলতদিয়া ঘাটে। এছাড়া পানিতে র‌্যাম তলিয়ে যাওয়ায় বন্ধ হওয়া দুটি ঘাট স্থানান্তর শেষে বৃহস্পতিবার দুপুরে একটি এবং আগের দিন বুধবার বিকেলে আরেকটি চালু করেছে।
  বাংলাদেশ অভ্যন্তরীন নৌপরিবহন করপোরেশন (বিআইডব্লিউটিসি) দৌলতদিয়া কার্যালয় জানায়, ঈদ শেষে কর্মজীবি মানুষ ঢাকামুখী হওয়ায় বুধবার থেকে দৌলতদিয়া ঘাটে ভিড় পড়ছে। বুধবার একটি মাত্র ঘাট সচল থাকায় ওই ঘাটে যাত্রী ও ছোট গাড়ির চাপ পড়ে। পাহাড়ি ঢল ও ভারি বৃষ্টিতে নদীর পানি বৃদ্ধি পাওয়ায় মঙ্গলবার দিবাগত মধ্যরাতে দৌলতদিয়ার ৩ ও ৫ নম্বর ঘাটের র‌্যাম তলিয়ে বন্ধ হয়ে যায়। বাকি ৪টির মধ্যে ১ নম্বর ঘাট গত বছর বর্ষায় ভাঙনে বিলীন হয়ে যায়। ৬নম্বর ঘাট ভাঙনে ব্যবহারের উপযোগী না থাকায় বন্ধ হয়ু। ৩ নম্বর ঘাট ডাউনের (সাবেক ২ নম্বর) ও ৪ নম্বর ঘাট চালু থাকায় চাপ পড়ে বেশি। ৫ নম্বর ঘাট স্থানান্তরের কাজ শেষে প্রায় ১৭ ঘন্টা পর বুধবার বিকেলে চালু হয়। বৃহস্পতিবার সকাল থেকে ৩নম্বর ঘাট স্থানান্তর শেষে প্রায় ৩৬ ঘন্টা পর দুপুর সাড়ে বারোটার দিকে চালু হয়। বর্তমানে ৩ এর (১ ও ২), ৪ ও ৫নম্বরসহ চারটি ঘাট চালু রয়েছে। গাড়ির চাপ বেড়ে যাওয়ায় দুপুরের পর আরেকটি বড় ফেরি নামিয়ে ৩টি রো রো (বড়), ৫টি ইউটিলিটি (ছোট) ও ১টি মাঝারী আকারের ফেরি চালু রয়েছে।
  ফেরি ঘাটে দেখা যায়, দক্ষিণ-পশ্চিমাঞ্চল থেকে মানুষ ব্যক্তিগত গাড়ি বা মোটরসাইকেল, প্রাইভেটকার, মাইক্রোবাস ভাড়া করে দৌলতদিয়ায় আসছে। একদিকে মানুষ যেমন ঈদ শেষে কর্মস্থলে যোগদিতে ঢাকামুখী হচ্ছে। বিপরিত দিকে ঢাকাসহ নানা অঞ্চল ছেড়ে আসা মানুষ দক্ষিণ-পশ্চিমাঞ্চলের দিকে ছুটছে। উভয় দিকের আসা-যাওয়া মানুষের ভিড় ছিল ঘাট এলাকায়। গণপরিবহন বন্ধ থাকায় ঢাকামুখী ব্যক্তিগত বা ছোট গাড়ির লম্বা লাইন তৈরী হয়। ফেরিতে ওঠানামা করতে বা ফেরিতে ভিড়ের কারণে সামাজিক দূরত্বের বালাই ছিল না। ঘাট থেকে অনেক দূরে সড়কে কিছু পুলিশ সদস্যকে নিরবে দাড়িয়ে থাকতে দেখা যায়। ফেরিতে ওঠানামার সময় পুলিশের কোন তদারকি করতে দেখা যায়নি।
  যশোর থেকে ১,৬০০ টাকা দিয়ে মোটরসাইকেলে করে দৌলতদিয়ায় পৌছেন হেলাল মাহমুদ ও তার বন্ধু। তারা জানান, আজই ঢাকা পৌছতে হবে। তাই দ্রুত ঘাটে পৌছতে মোটরসাইকেলে করে আসলাম। লকডাউনের পর থেকে মাঝেমধ্যে এভাবে ঘাট থেকে মোটরসাইকেলে করে আসা যাওয়া করি। এতে কয়েকগুন ভাড়া খরচ হলেও উপায় নাই।
  কুষ্টিয়ার পারিবারিক অনুষ্ঠানে যেতে সকালে সাভার থেকে প্রাইভেটকার ভাড়া করে পাটুরিয়ায় পৌছেন বেসরকারী প্রতিষ্ঠানের কর্মকর্তা আব্দুল বাতেনের পরিবার। নিরাপদে গন্তব্যে যেতে কুষ্টিয়া থেকে আরেকটি প্রাইভেটকার আনিয়েছেন দৌলতদিয়ায়। বিপাকে পড়েন ফেরিতে ওঠেই। মানুষের ভিড়ের কারণে তিনি দুশ্চিন্তাগ্রস্থ। তিনি বলেন, যেভাবে মানুষজন আসা যাওয়া করছে তাতে সবার জন্য বিপদ আরো বাড়ছে।
  বিআইডব্লিউটিসি দৌলতদিয়া কার্যালয়ের সহকারী ব্যবস্থাপক মাহবুব আলী সরদার বলেন, বুধবার থেকে মানুষজন ছুটতে শুরু করেছে। পানিতে র‌্যাম তলিয়ে যাওয়ায় দুটি ঘাট বন্ধ হলেও বুধবার বিকেলে একটি এবং বৃহস্পতিবার দুপুরে অপর ঘাট চালু করা হয়েছে । বর্তমানে চারটি ঘাট চালু থাকায় ফেরি সংখ্যা ৬টি থেকে বাড়িয়ে ৮টি করা হয়েছে।